DA Den Europæiske Unions Tidende CE 84/543

(2004/C 84 E/0620)

SKRIFTLIG FORESPØRGSEL E-0189/04

af Olivier Dupuis (Nl) til Kommissionen

(29. januar 2004)

Om: Det tunesiske styres undertrykkelse af menneskerettighedsforkæmpere

Ifølge forskellige kilder har det tunesiske styre siden begyndelsen af januar skærpet sine voldshandlinger og trusler over for menneskerettighedsforkæmpere. Hammad Ali Bedoui, medlem af Det Nationale Råd for Frihedsrettigheder i Tunesien (CNLT), er i den forbindelse blevet sat i husarrest den 3. januar, og det selv om han har et gyldigt pas og et gyldigt Schengen-visum. Samme dag forhindrede et enormt opbud af politistyrker generalforsamlingen i Den Internationale Forening til Støtte for Politiske Fanger (AISPP) i at blive afholdt. Den 5. januar blev Sihem Bensedrine, journalist og medlem af CNLT, brutalt overfaldet, da hun kom til sit hjem, som også er CNLT's hovedsæde. Bygningen har siden årets begyndelse været genstand for skærpet og konstant overvågning, som kræver en permanent indsats af fem civile betjente. I øvrigt har de tunesiske myndigheder lagt et kraftigt pres på de yemenitiske myndigheder, for at disse ikke skal udstede visum til Mokhtar Trifi, generalsekretær for Den Tunesiske Liga til Beskyttelse af Menneskerettigheder, til Khedija Cherif, næstformand i Den Tunesiske Forening for Demokratiske Kvinder (ATFD), og til Alya Cherif Chammari, medlem af ledelsen for »Collectif 95 Magreb Egalité« og Det Tunesiske Center for Uafhængighed af Retssystemet, som alle var inviteret til at deltage i konferencen for regionale regeringer om demokrati, menneskerettigheder og Den Internationale Straffedomstols rolle, som fandt sted i Sanaa den 10.-12. januar 2004. Konferencen var organiseret af Republikken Yemen og den ikke-statslige organisation »No Peace Without Justice« under beskyttelse af EU's formandskab og var finansieret af Kommissionen, regeringerne i Canada, Frankrig, Tyskland, Irland, Italien, Nederlandene, Det Forenede Kongerige, Schweiz og af FN's Udviklingsprogram.

Har Kommissionen kendskab til de tunesiske myndigheders skærpede foranstaltninger til undertrykkelse af menneskerettighedsforkæmpere? Mindede Kommissionen i forbindelse med det nyligt afholdte bilaterale møde mellem EU og Tunesien i slutningen af september 2003 den tunesiske part om, at associeringsaftalen mellem EU og Tunesien omfatter en bestemmelse om menneskerettighederne (artikel 2), som fastsætter, at forholdet mellem parterne og aftalen i sin helhed er baseret på respekt for menneskerettighederne og retsstatsprincipper? Mener Kommissionen ikke, at de tunesiske myndigheder tilstrækkeligt og vedvarende samt over en tilstrækkeligt lang periode har vist, at de ikke har nogen intention om at respektere bestemmelsen om menneskerettighederne, og at det derfor er op til EU at træffe en række gengældelsesfor-anstaltninger, som tilsyneladende er det eneste, der vil kunne få de omtalte myndigheder til at lægge en mere konstruktiv holdning for dagen?

Svar afgivet på Kommissionens vegne af Christopher Patten

(27. februar 2004)

De af det ærede medlem omtalte organisationer, som forsvarer menneskerettighederne i Tunis, har via deres internationale kontaktnet informeret Kommissionen om de forhold, som omtales i parlamentsmedlemmets brev.

Kommissionen bemærkede at der ikke deltog tunesiske repræsentanter for civilsamfundsorganisationerne i den regionale konference om menneskerettigheder og demokrati, som afholdtes den 10.-12. januar 2004 i Sanaa.

I samråd med medlemsstaterne fører Kommissionen en regelmæssig dialog med de tunesiske myndigheder om demokrati og menneskerettigheder.

På det fjerde møde i Den Europæiske Unions og Tunesiens associeringsråd, som afholdtes den 30. september 2003, erindrede EU derfor Tunesien om hvor stor vægt man lægger på overholdelsen af grundprincipperne og de fælles værdier som associeringsaftalen mellem parterne bygger på. Det medlem af Kommissionen som er ansvarligt for forbindelserne til tredjelande, understregede dette aspekt i sin redegørelse for hvor stor en rolle medbestemmelsesret spiller for en harmonisk udvikling af landet.

Kommissionen har derfor som led i gennemførelsen af associeringsaftalen og EU's naboskabspolitik foreslået Tunesien at dialogen effektiviseres ved at man giver de fælles værdier en mere fremtrædende plads.

Hertil kommer at man i det finansielle samarbejde i stigende grad sætter fokus på programmerne vedrørende forvaltningspraksis og retsstatsprincippet.